정조 5년
辛丑閏五月二十六日辰時。上御涵仁亭。晝講。判尹同爲入侍時。同知事鄭昌聖。特進官洪檢。參贊官趙時偉。侍讀官徐有成。檢討官尹尙東。假注書趙衍德。記事官趙錫晦。編修官張顯慶。漢城判尹金熤。以次進伏訖。上曰。左承旨入侍。出榻敎賤臣承命出。與左承旨金尙集進伏。上讀前受音訖。有成進讀孟子。自孟子曰。矢人猶恐不傷人。止仁者如射章訖。上讀新受音訖。有成曰。此章以工匠擇術。引起下文擇仁之訓。以明其不仁不智之害。其丁寧懇惻之意可見也。蓋仁包四德。故曰不仁故不智。不智故無禮無義。而以知行先後之別觀之。必須是非之心明然後。可以擇爲仁之術。然則雖謂之不智故不仁。亦可也。齊宣王之是乃仁術。不可謂無仁心而不能行先正之政者。是非之心不明故也。宋神宗時。亦有以擇術二字勸導之者。固嘗行其言。而當時輔導之臣。本以執拗之學。全昧是非之別。故畢竟至於大狼狽。似此者。可謂擇焉而不精也。惟我聖上。典學甚高。燭理尤明。固非在下者。所可窺測。而第以今日之世道人心觀之。義理不可謂已盡明。風俗不可謂已盡變。此豈非大可懼者乎。伏願聖明。講理益明。擇善愈固。懋盡惕念之方。是臣區區之望矣。上曰。好矣。尙東曰。大抵爲治之道。仁術而已。此章曰天之尊爵。人之安宅。其何許而爲尊爵。何許而爲安宅。必須眞箇見得。旣得之後。須臾不離。以此爲根基。末章又引射者曰。反求諸己。凡於政令施措之間。聽或有不槪於聖心者。必須反躬循省。每以自上導率之際。以何者未盡爲念。以此爲運用。則其自然觀感之效。必致導一世歸仁之境。臣於今日。竊有望於聖上也。上曰。所陳亦好矣。經筵陳文義。可也。昌聖曰。此章別無深義。而以里仁爲美云者。言其主居之義也。學者猶主其仁。況以人君而居其仁者乎。惟當居接臣僚。務進仁術。是乃第一等工夫。豈可少忽哉。古人所謂鎭日開講。討論經義者。蓋出於延接人臣之意也。是以先朝必於法講之暇。又設召對者。非但講討文義也。日接賢士大夫。以盡咨諏之聖意也。今玆聖上。學明道成。不待逐日開講。而有所資蓋矣。然而久停法講。罕接臣僚。則恐致終怠之慮。此非臣愚。所可規警。而或謂芻蕘之說。聖人必擇。以聖上好學好問之德。日三晉接。窮硏經旨。則必有益聖之效。若或反是而忽之。則非但睿學有時差欠。至於措治之間。必有叢脞之嘆。伏願益加修省焉。第念肅廟朝。時在靜攝之中。而故相臣金昌集。輒請開講。以陳進修之道。每當酷暑之節。政院例有停講之稟。而其時故相臣崔錫鼎。亦陳開講之請。其後名臣巨卿。擧皆陳懇。此是人臣勸進聖學之道也。是以日開法講之責。專屬於經幄諸臣。而近月以來。停講稍久。館職之臣。未聞有開講之請。臣實慨然於此矣。上曰。雖有間日開講之事。便同文具。初無實地之效。亦何必專責於經幄之臣乎。卿言則甚切實矣。特進官亦陳文義。檢曰。玉堂經筵。畢陳奧旨。臣無所陳矣。上曰。參贊亦陳文義。時偉曰。臣亦無所陳矣。上曰。臨殿法講。與春坊講例無異矣。若値無故日。則必開講筵。而自近以來。連有事故。未得以逐日開講。延接臣僚。此則果緣適會而然也。上曰。人役云者。謂其何事也。有成曰。人無禮義。則役於人之謂也。上曰。在上之人。若或無禮無義。則可以役於人乎。昌聖曰。此則不但謂賤人然後。可以役於人。雖在上之人。務進禮義之關。無或見役於仁者之謂也。尙東曰。小註亦云楚以六十里之國。爲役於人者。政謂是矣。上曰。如恥之。莫如爲仁。何必以仁字爲指道也。有成曰。仁是萬善之首。故以仁言之矣。上曰。仁者如射。是亦何謂也。有成曰。此是反求之義矣。上曰。仁是本然之性。而自在於身。有何求之於外乎。有成曰。若放心則身與心。分爲二箇。其所求諸云者。惟在放與不放矣。上曰。仁與心。原是一物。而心者活物也。旣有放之。則將何以求諸乎。有成曰。心者天所同賦之理。而人得以爲仁。似無放之之理。而若或無禮無義。則便是放諸心。旣有是放。則焉可不求之乎。上曰。何以則爲求放心乎。有成曰。仁是天理。克己復禮。則可以求之矣。上曰。泛言則仁是天理。而若言其用體。則似亦有他箇義意矣。尙東曰。仁包萬物。而孝悌是爲仁之本矣。上曰。仁旣孝悌則初非外求之物。有何放而求之之事乎。昌聖曰。人皆有惻隱之心。而擴而充之。則是以爲仁矣。上曰。不仁不知。則自致無禮無義。所謂仁字知字。亦有照應處乎。有成曰。不仁則爲無義。不知則爲無恥矣。上曰。以仁爲四德之一者。其義何哉。有成曰。此則指其大體而云矣。上曰。下番所見。何如。尙東曰。此與不知無禮便是一也。而亦與擇仁之義。有所同然矣。上曰。仁知居上。禮義居下。其義亦指何哉。尙東曰。不仁不知。則不識其禮義之存。故果有上下之分矣。上曰。人或不知。而天降以五常之德。則自有箇中禮義。何可以謂之無乎。尙東曰。人失賦性。則便是無矣。上曰。人之有生。自有五常之具。而本體則有之。此與失之有異矣。昌聖曰。仁之爲仁。如人有四肢。若或抛棄手足。不知其疾痛疴癢之要。則政與無四肢同矣。今夫仁與義。放而不求。置之相忘之域。則此與失字。亦無所異矣。上曰。聖賢之言信矣。弓人矢人之義。指其何處而言耶。有成曰。此指其里仁爲美之謂矣。昌聖曰。此亦與凾人對擧而言矣。上曰。此豈但言其對擧而止乎。矢人函人。各有傷不傷之心。故有是辨論矣。尙東曰。匠人之術。雖有不同。而言其賦性之天。則初無異同矣。上曰。誅殘去暴之時。不可無弓矢之用。而猶恐傷人者。抑何義也。且所謂巫匠亦然云者。亦指其陽中有陰。陰中有陽之義歟。以言乎風水之術。則亦有彼安此安之理。而其所謂傷不傷者。亦由是乎。昌聖曰。學術居仁。則是爲擇善之方。而其所較計。若出於利字上。則必有後弊矣。上曰。是故以惻懚之心。指爲一德之仁者。誠爲好箇義矣。昌聖曰。此則出於斷章取仁之義矣。上曰。湯武之師。出於弔伐之義。則固非王者之仁乎。昌聖曰。然矣。矢人亦有仁矣。上曰。四德生全者。具此五性。而擇不處仁。焉得知云者。正與大學所謂格物致知有序者。實有同然矣。昌聖曰。果有所同矣。尙東曰。心有四德之具。而以仁發端。以義關鎖者。是可謂有次序矣。上曰。經筵官。今帶京兆尹乎。昌聖曰。方以副摠管待罪矣。上曰。左右尹誰也。時偉曰。洪良浩鄭一祥矣。上曰。判尹進前。熤進伏。上命書傳敎曰。有國之虞。惟在於水旱之災。盜賊之警。是固生民疾苦之最也。所不可不聞于上者。而上之人。所以恒存戒懼。不敢作侈泰之念。亦惟在是善乎。李文靖之說。可謂燭千古興亡之幾。予嘗深味之也。近來忌諱成俗。有司未嘗以此等事登聞。寧不慨然。噫。帀域蒼生。皆吾赤子。而都民休戚。所係尤重。一視之澤。雖無遐邇。四境之治。宜先畿輔。近在城闉之中。或有愁困之歎。而予乃莫聞莫知。是豈作元后之意也。然而外方列邑。凡有水旱盜賊。或至被傷之境。則猶皆登時登聞。至於京兆各部。絶無是焉。豈外方之規。獨京兆無之歟。殆有司者之不能修擧也。雖以目下事言之。潦水漲溢。決溝浸野。唯彼近江依岸之村。傍行結茅之舍。墊沒胥溺。種種爲患。不出戶而可知也。而各部無所報。京兆不以聞。揆以事理。良足寒心。旣往之失。雖不論責。此後自各部另飭。里正洞任。諸凡人物之傷損。家舍之漂燒。卽告該部。該部報京兆。輒以別單啓聞。至若盜賊一事。尤不可不一番定制。設置捕盜之司。專任糾詗之責。法意本自緊重。而爲將臣者。看作弁髦。爲校卒者。率多無賴。不惟不能緝捕。乃反爲之掩覆。養猫所以捕鼠。有鼠不捕。焉用彼猫。今之捕廳。實類於是。小小偸竊。雖難隨發輒聞。始自今必令見盜之家。先卽往訴該廳。亦須來告當部。當部報于京兆。錄置一冊。時或移文該廳。督使捉贓還主。還主則該廳。又移文京兆。京兆更考信否。就所錄中爻周。此蓋綜核虛實之政也。十家見失不能捉其一二。而不捉之跡。昭人耳目。則校卒輩。庶或知懼。朝家亦將無時憑驗。有以責勵將臣焉。抑無論水旱盜賊。其採于民。而報于府。當部之任也。爲先申飭各部。俾無隱匿遺漏之患。仍令該府。每等部官考績。必以此等狀報之勤慢。爲殿爲最。以寓勸懲之意。書訖。上曰。卿等之意。何如。昌聖曰。聖敎誠好矣。上曰。都下若有水旱盜賊之患。則各部果有來報於京兆乎。昌聖曰。水旱則元無來報之規。而只以盜賊之患。或有報府者矣。上曰。旱非但暵也。亦指火災之謂也。似當有來報之規矣。昌聖曰。火災則民或有來報之事矣。上曰。至於水災。若有人物之漂傷則使卽報府。可也。昌聖曰。是則當依例報之矣。熤曰。臣亦恐有此弊。故果爲申飭於各部。而姑無來報者矣。上曰。以此傳敎。另飭各部。則亦當有效耶。熤曰。必有大益矣。上曰。刑漢兩府。俗稱無實。而其所設置。則爲任重矣。熤曰。果然矣。上曰。唐宋以來。宋太宗始設開封府。而秦王廷美掌尹是府。後無繼掌者。其爲任之重且大。於斯可見。古所謂亞尹。卽今之左右尹。該府若致修擧。則必有實效之政矣。熤曰。臣本無才能。安有修擧之望乎。第當竭力供職矣。昌聖曰。盜賊之律。入於約法三章。以爲懸錄入啓。似宜矣。上曰。事係煩屑。有難書啓矣。昌聖曰。凡於殺獄。例有入啓之事。臣之所達。或有殺傷人命之事。則欲爲入啓云矣。上曰。此則捕廳該部。相準立旨。可也。昌聖曰。坊民遇災。雖有報廳報部之擧。而至於京兆。則初無來報之事。亦甚可怪矣。上曰。報部然後。以報廳爲階。則必有掣礙之端。此則勿論先後。以附近來報。似甚便宜矣。熤曰。此傳敎。頒布于捕廳各部後。仍爲定式誠好矣。上曰。卿其手寫此敎。付之府壁。而其中先字至字。是爲肯䋜。卿其於此加意焉。熤曰。謹當奉敎矣。上曰。此傳敎。以眞諺反錄。曉諭坊曲之民。而無或有不知之弊焉。熤曰。五部官員。當發牌聽傳敎乎。上曰。可矣。命講臣判尹先退。上曰。昨夜政院事。全不成說矣。左承旨何爲以入於現告中乎。時偉曰。臣未能詳知委折。而都是生疎所致矣。上曰。左承旨則請罪藝館。可謂得體。而左副則以本館之無實官。以爲入稟事。果何如乎。時偉曰。果不善擧行矣。上曰。又以開門事言之。初更始下標信。而謂無宣傳官。至于三更三點。而仍爲遲滯。是亦成說乎。若無宣傳官。則代以武兼。又無武兼則亦及於文兼。此乃前例。李在學似當知之。而如是擧行者。或緣生疎而然乎。甚可怪矣。時偉曰。俄承施賞之敎。臣等有何一分效勞之功乎。莫非我聖上對越之誠矣。上曰。爾言過矣。仍命退。諸臣以次退出。